อำเภอนิคมน้ำอูน

นิคมน้ำอูน เป็นอำเภอในจังหวัดสกลนคร เดิมเป็นพื้นที่ของอำเภอวาริชภูมิ และอำเภอพรรณานิคม

 ที่ตั้งและอาณาเขต 
อำเภอนิคมน้ำอูน มีอาณาเขตติดต่อกับเขตการปกครองข้างเคียงดังต่อไปนี้
 ทิศเหนือ ติดต่อกับอำเภอวาริชภูมิและอำเภอพรรณานิคม
 ทิศตะวันออก ติดต่อกับอำเภอพรรณานิคมและอำเภอกุดบาก
 ทิศใต้ ติดต่อกับอำเภอกุดบาก และอำเภอวังสามหมอ (จังหวัดอุดรธานี)
 ทิศตะวันตก ติดต่อกับอำเภอวาริชภูมิ

  ประวัติ 
เมื่อปี พ.ศ. 2511 กรมชลประทานได้มีการสร้างโครงการชลประทานลำน้ำอูนที่ตำบลแร่ อำเภอพังโคน ตำบลนาใน อำเภอพรรณานิคม และตำบลวาริชภูมิ อำเภอวาริชภูมิ วันที่ 24 กันยายน พ.ศ. 2511 ทำให้ราษฎรที่อาศัยอยู่ในเขตพื้นที่น้ำท่วมต้องอพยพขึ้นไปอยู่บริเวณเชิงเขาภูพาน จึงเกิดเป็นชุมชนขึ้น มีการจัดตั้งพื้นที่เป็นนิคมสร้างตนเอง วันที่ 13 ธันวาคม พ.ศ. 2515 รวมทั้งจังหวัดสกลนครเสนอจัดตั้งกิ่งอำเภอในพื้นที่ เพื่อจัดสรรพื้นที่รองรับที่อยู่อาศัยและทำกินของประชาชน จึงแยกพื้นที่ตำบลวาริชภูมิ อำเภอวาริชภูมิ จัดตั้งเป็นตำบลนิคมน้ำอูน และแยกตำบลนาใน อำเภอพรรณานิคม จัดตั้งเป็นตำบลหนองปลิง วันที่ 9 ตุลาคม พ.ศ. 2516 และโอนพื้นที่ตำบลหนองปลิง มารวมเข้ากับอำเภอวาริชภูมิ วันที่ 9 ตุลาคม พ.ศ. 2517 

ก่อนที่ในวันที่ 2 มิถุนายน พ.ศ. 2518 จะรวมพื้นที่ 2 ตำบลขึ้นเป็น กิ่งอำเภอนิคมน้ำอูน วันที่ 17 มิถุนายน พ.ศ. 2518 โดยเริ่มเปิดใช้ที่ว่าการกิ่งอำเภอวันที่ 16 มิถุนายน และแยกตำบลหนองปลิง จัดตั้งเป็นตำบลหนองบัว วันที่ 14 ตุลาคม พ.ศ. 2523 แยกตำบลหนองบัว จัดตั้งเป็นตำบลสุวรรณคาม วันที่ 21 ตุลาคม พ.ศ. 2531 เนื่องจากมีประชากรน้อย เป็นพื้นที่ทุรกันดาร ในวันที่ 27 พฤษภาคม พ.ศ. 2537 จึงยกฐานะขึ้นเป็น อำเภอนิคมน้ำอูน วันที่ 3 มิถุนายน พ.ศ. 2537 เพื่อส่งเสริมการพัฒนาพื้นที่ให้ดียิ่งขึ้น โดยมีระยะเวลาการเป็นกิ่งอำเภอถึง 18 ปี 358 วัน

 การแบ่งเขตการปกครอง 
 การปกครองส่วนภูมิภาค 
อำเภอนิคมน้ำอูนแบ่งพื้นที่การปกครองออกเป็น 4 ตำบล 29 หมู่บ้าน ได้แก่
1.นิคมน้ำอูน (Nikhom Nam Un)10 หมู่บ้าน2.หนองปลิง (Nong Pling)8 หมู่บ้าน3.หนองบัว (Nong Bua)4 หมู่บ้าน4.สุวรรณคาม (Suwannakham)7 หมู่บ้าน

 การปกครองส่วนท้องถิ่น 
ท้องที่อำเภอนิคมน้ำอูนประกอบด้วยองค์กรปกครองส่วนท้องถิ่นจำนวน 4 แห่ง ได้แก่
 องค์การบริหารส่วนตำบลนิคมน้ำอูน ครอบคลุมพื้นที่ตำบลนิคมน้ำอูนทั้งตำบล
 องค์การบริหารส่วนตำบลหนองปลิง ครอบคลุมพื้นที่ตำบลหนองปลิงทั้งตำบล
 องค์การบริหารส่วนตำบลสุวรรณคาม ครอบคลุมพื้นที่ตำบลสุวรรณคามทั้งตำบล
 องค์การบริหารส่วนตำบลหนองบัว ครอบคลุมพื้นที่ตำบลหนองบัวทั้งตำบล

อ้างอิง

นิคมน้ำอูน